Propunere de DECIZIE A CONSILIULUI privind autorizarea unei cooperări consolidate în domeniul taxei pe tranzacțiile financiare /* COM/2012/0631 final - 2012/0298 (APP) */





EXPUNERE DE MOTIVE 1. Introducere La 28 septembrie 2011, Comisia a adoptat o propunere de directivă[1] a Consiliului privind sistemul comun al taxei pe tranzacțiile financiare (TTF) și de modificare a Directivei 2008/7/CE[2]. Temeiul juridic al propunerii de directivă a Consiliului este articolul 113 din TFUE, deoarece Comisia a propus dispoziții de armonizare a legislației privind impozitarea tranzacțiilor financiare în măsura necesară pentru a asigura buna funcționare a pieței interne a tranzacțiilor cu instrumente financiare și pentru a evita denaturarea concurenței. Această bază juridică prevede o decizie în unanimitate a Consiliului, conform unei proceduri legislative speciale, după consultarea Parlamentului European și a Comitetului Economic și Social. Propunerea are următoarele obiective: – o armonizare a legislației privind impozitarea indirectă a tranzacțiilor financiare, necesară pentru a asigura buna funcționare a pieței interne a tranzacțiilor cu instrumente financiare și pentru a evita denaturarea concurenței între instrumentele financiare, operatorii și piețele din întreaga Uniune Europeană și, în același timp, – garantarea faptului că instituțiile financiare contribuie în mod echitabil și substanțial la acoperirea costurilor generate de recenta criză și instituirea unui tratament fiscal egal comparativ cu alte sectoare[3], și – crearea unor măsuri adecvate de descurajare a tranzacțiilor care nu contribuie la creșterea eficienței piețelor financiare, completând astfel măsurile de reglementare destinate evitării unor crize viitoare. Dacă înainte de izbucnirea crizei economice și financiare, unele state membre aplicau deja taxe doar în cazul unora dintre operațiunile financiare, alte state membre au decis sau și-au manifestat intenția fie de a introduce aceste taxe, fie de a lărgi domeniul de aplicare al TTF existente și/sau de a crește cotele acestora , astfel încât să se asigure că instituțiile financiare contribuie în mod echitabil și substanțial la acoperirea costurilor generate de recenta criză și la consolidarea bugetelor publice. În acest context, funcționarea eficientă a pieței interne (în esență, a serviciilor financiare) a necesitat acțiuni menite să evite denaturarea concurenței la nivel transfrontalier, precum și între produse și operatori. Aceste efecte pozitive, precum și considerațiile privind neutralitatea fiscală au necesitat o armonizare cu un domeniu de aplicare larg, în special pentru a acoperi și produse cu mare mobilitate, cum ar fi instrumentele derivate, precum și operatorii și piețele ușor delocalizabile. Prin urmare, Comisia a prezentat, în 2011, propunerea sus-menționată de directivă a Consiliului privind sistemul comun al taxei pe tranzacțiile financiare (TTF). Propunerea respectivă definea caracteristicile esențiale ale unui astfel de sistem comun al unei TTF cu bază largă de impozitare la scara UE, care avea drept scop realizarea obiectivelor menționate mai sus. Ea a fost concepută astfel încât să reducă la minimum riscul de delocalizare. Parlamentul European a emis un aviz favorabil la 23 mai 2012[4], iar Comitetul Economic și Social European la 29 martie 2012[5]. În plus, Comitetul Regiunilor a adoptat și el un aviz favorabil la 15 februarie 2012.[6] Propunerea și variantele acesteia au fost discutate pe larg la reuniunile Consiliului, care și-a început lucrările în cadrul președinției poloneze[7] și le-a continuat în ritm accelerat în cadrul președinției daneze; cu toate acestea, el nu a reușit să obțină sprijinul unanim necesar, din cauza unor divergențe fundamentale și insurmontabile existente între statele membre. În cadrul reuniunilor Consiliului din 22 iunie și 10 iulie 2012, s-a confirmat persistența unor diferențe esențiale de opinii în ceea ce privește necesitatea de a stabili un sistem comun al TTF la nivelul UE și faptul că principiul unei taxe armonizate pe tranzacțiile financiare nu se va bucura de sprijin unanim în cadrul Consiliului în viitorul previzibil. Din cele de mai sus rezultă că obiectivele unui sistem comun al TTF, examinate în cadrul Consiliului pe baza propunerii inițiale a Comisiei, nu pot fi atinse la nivelul întregii Uniuni într-un interval rezonabil de timp. În aceste condiții, unsprezece state membre (Belgia, Germania, Estonia, Grecia, Spania, Franța, Italia, Austria, Portugalia, Slovenia și Slovacia) au adresat Comisiei cereri oficiale, prin scrisorile primite de aceasta între 28 septembrie și 23 octombrie 2012, precizând faptul că doresc să stabilească o cooperare reciprocă consolidată în domeniul instituirii unui sistem comun al TTF și invitând Comisia să prezinte Consiliului o propunere în acest sens. Ele au precizat că domeniul de aplicare și obiectivele ar trebui să se bazeze pe propunerea de directivă a Consiliului privind sistemul comun al taxei pe tranzacțiile financiare, lansată de Comisie în septembrie 2011. S-a menționat, de asemenea, necesitatea de a se evita acțiunile de evaziune fiscală, denaturările și transferurile către alte jurisdicții. Prezenta propunere de decizie a Consiliului privind autorizarea unei cooperări consolidate în domeniul TTF constituie răspunsul Comisiei la aceste cereri de cooperare consolidată. 2. TEMEIUL JURIDIC AL COOPERĂRII CONSOLIDATE Cooperarea consolidată este reglementată prin articolul 20 din Tratatul privind Uniunea Europeană (TUE) și prin articolele 326‑334 din Tratatul privind funcționarea Uniunii Europene (TFUE). Această propunere a Comisiei de decizie a Consiliului privind autorizarea unei cooperări consolidate în domeniul TTF se întemeiază pe articolul 329 alineatul (1) din TFUE. 3. MĂSURI PREVĂZUTE ÎN VEDEREA PUNERII ÎN APLICARE A COOPERĂRII CONSOLIDATE Prezenta propunere de decizie a Consiliului se referă la autorizarea cooperării consolidate în domeniul TTF. O propunere privind măsuri specifice de punere în aplicare a acestei cooperări consolidate, și anume, în esență, o propunere de directivă a Consiliului privind sistemul comun de taxă pe tranzacțiile financiare, va fi prezentată în timp util. Propunerea respectivă se va baza în mare parte pe propunerea inițială a Comisiei, în ceea ce privește domeniul de aplicare și obiectivele. 4. EVALUAREA CONDIȚIILOR JURIDICE PENTRU COOPERAREA CONSOLIDATĂ 4.1. Domeniul prevăzut în tratat Conform articolului 329 alineatul (1) din TFUE, este posibilă stabilirea unei forme de cooperare consolidate „într-unul din domeniile prevăzute în tratate”. Această cerință este îndeplinită. În primul rând, un sistem comun al TTF precum cel avut în vedere în propunerea Comisiei și în discuțiile care au avut loc în cadrul Consiliului este acoperit de tratate, ca exemplu de armonizare în domeniul impozitării indirecte, în sensul articolului 113 din TFUE. În conformitate cu acest articol, Consiliul poate adopta dispoziții care, la fel ca sistemul comun propus și discutat, sunt necesare pentru a se asigura funcționarea pieței interne și a se evita denaturarea concurenței. În al doilea rând, un regim comun al TTF, precum cel în cauză, este suficient de cuprinzător pentru a fi considerat un „domeniu” care intră sub incidența tratatelor și în care poate fi instituită o cooperare consolidată. Cadrul esențial ar armoniza structura taxei și ar stabili rate minime. De asemenea, el ar repartiza drepturile de impozitare între statele membre, în special pentru a evita dubla impozitare și dubla neimpozitare, pentru a armoniza condițiile de exigibilitate și a desemna debitorul taxei. În fine, el ar conține diverse elemente destinate a garanta faptul că taxa este colectată în mod real în toate statele membre. Conform articolului 20 alineatul (1) din TUE, cooperarea consolidată poate fi stabilită doar „în cadrul competențelor neexclusive ale Uniunii”. Competența acordată la articolul 113 din TFUE se referă la instituirea și buna funcționare a pieței interne, care este o competență partajată, adică neexclusivă [articolul 3 și articolul 4 alineatul (2) din TFUE]. 4.2. Decizia de autorizare în ultimă instanță și participarea a cel puțin nouă state membre Articolul 20 alineatul (2) TUE prevede că decizia care autorizează o formă de cooperare consolidată este adoptată de Consiliu în ultimă instanță, atunci când acesta stabilește că obiectivele urmărite prin această cooperare nu pot fi atinse într-un termen rezonabil la nivelul întregii Uniuni și cu condiția ca cel puțin nouă state membre să participe la aceasta. Deja pe parcursul primei reuniuni a Consiliului „Afaceri economice și financiare” din 8 noiembrie 2011, în cadrul căreia a fost examinată chestiunea, unele state membre s-au declarat împotriva oricărui sistem comun al taxei pe tranzacțiile financiare la nivelul Uniunii Europene, cu excepția cazului în care o TTF similară nu ar fi introdusă la nivel mondial. În acea etapă, un stat membru a propus supunerea la vot a propunerii pentru a se evita orice discuții viitoare privind o TTF armonizată la nivel european. În cursul celor șapte reuniuni ale „Grupului de lucru al Consiliului pentru chestiuni fiscale – impozitare indirectă (TTF)”, mai întâi în cadrul președinției poloneze, iar apoi în cadrul celei daneze, cu ocazia cărora au fost de asemenea prezentate, analizate și discutate alte numeroase forme posibile ale unei TTF bazate pe propunerea Comisiei, s-a confirmat că nu va fi posibilă obținerea unui sprijin unanim la nivelul tuturor statelor membre în favoarea unui sistem comun al TTF, nici conform propunerii Comisiei, nici conform oricărei variante a acesteia. La reuniunea Consiliului din 22 iunie 2012, statele membre care deja în etapele anterioare își exprimaseră opoziția față de un sistem comun al TTF și-au reiterat poziția. În aceste condiții, o serie de alte state membre și-au exprimat intenția de a solicita o autorizație de instituire a unei cooperări consolidate în conformitate cu articolul 20 din TUE și cu articolul 329 din TFUE. Unii dintre opozanții unui sistem comun al TTF (oricare ar fi acesta) au declarat că nu se vor opune unei proceduri de cooperare consolidată în acest domeniu, cu condiția ca toate cerințele necesare să fie îndeplinite. Având în vedere opiniile exprimate, președinția (daneză) a concluzionat, în cadrul aceleiași reuniuni, că sprijinul în favoarea taxei pe tranzacțiile financiare propuse de Comisie nu era unanim. De asemenea, președinția a precizat că există un sprijin din partea unui număr important de delegații pentru stabilirea unei forme de cooperare consolidată. La rândul său, Consiliul European a declarat, în cadrul reuniunii sale din 28 iunie 2012: „[După cum] s-a remarcat în cadrul reuniunii Consiliului de la 22 iunie 2012, propunerea referitoare la o taxă pe tranzacțiile financiare nu va fi adoptată de Consiliu într-o perioadă de timp rezonabil. Prin urmare, mai multe state membre vor lansa o cerere de cooperare consolidată în acest domeniu, obiectivul fiind ca aceasta să fie adoptată până în decembrie 2012.” La reuniunea Consiliului din 10 iulie 2012, președinția (cipriotă, la vremea respectivă) a evocat discuțiile care au avut loc în cadrul reuniunii Consiliului din 22 iunie 2012 și concluziile Consiliului European, menționate mai sus. Ea a constatat absența unui sprijin unanim în favoarea propunerii privind TTF, discutată în cadrul președinției daneze. Ea a remarcat persistența unor diferențe esențiale de opinii în ceea ce privește necesitatea instituirii unui sistem comun al TTF la nivelul UE și a concluzionat că principiul unei taxe armonizate pe tranzacțiile financiare nu se va bucura de sprijin unanim în cadrul Consiliului, într-un viitor previzibil. În sfârșit, ea a precizat că un număr important de state membre susține posibilitatea instaurării unei cooperări consolidate, fapt care ar permite, într-o primă etapă, ca un număr limitat de state membre să facă pași comuni în direcția respectivă. Din cele de mai sus rezultă că obiectivele unui sistem comun al TTF, precum cel propus de Comisie și dezbătut în cadrul Consiliului, nu pot fi atinse într-un interval rezonabil de timp la nivelul întregii Uniuni. De aceea, pentru a avansa lucrările la acest dosar în cadrul tratatului, este necesar să se recurgă, în ultimă instanță, la o cooperare consolidată în conformitate cu articolul 20 din TUE și articolul 329 din TFUE. În aceste circumstanțe, unsprezece state membre (Belgia, Germania, Estonia, Grecia, Spania, Franța, Italia, Austria, Portugalia, Slovenia și Slovacia) au adresat Comisiei cereri oficiale, precizând faptul că doresc să stabilească o cooperare reciprocă consolidată în domeniul instituirii unui sistem comun al TTF și invitând Comisia să prezinte Consiliului o propunere în acest sens. 4.3. Promovarea obiectivelor Uniunii, protejarea intereselor acesteia și consolidarea procesului de integrare Instituirea unei piețe interne este unul dintre obiectivele fundamentale ale Uniunii, prevăzut la articolul 3 alineatul (3) din TUE. Acest obiectiv ar fi întărit printr-un sistem comun al TTF, deoarece piețele de capital sunt, în prezent, caracterizate printr-o importantă dimensiune internațională, iar existența unor diferențe semnificative în materie de fiscalitate în acest domeniu ar putea genera denaturări semnificative ale concurenței, putând împiedica instituirea unei veritabile piețe interne a produselor vizate. Armonizarea legislației privind diferitele forme de impozitare indirectă în conformitate cu articolul 113 din TFUE contribuie la „instituirea și funcționarea pieței interne” și la „evitarea denaturării concurenței”. Coexistența, la nivel național, a diverselor forme de TTF aplicabile în prezent sau care ar putea fi aplicate într-un viitor previzibil într-un anumit număr de state membre implică o fragmentare a pieței. Această fragmentare se traduce, la rândul său, prin denaturarea concurenței cauzată de arbitrajul fiscal, de devierea schimburilor comerciale, atât între produse cât și între zone geografice, de comportamentul anumitor operatori care sunt încurajați să evite impozitarea prin operațiuni cu valoare economică redusă, precum și de costurile suplimentare suportate de aceștia, provocate de complexitatea inerentă a unei astfel de situații. Tendința de fragmentare există deja în prezent și se va accentua în continuare, dacă nu se iau măsuri de armonizare. Aceasta situație contravine obiectivului Uniunii de realizare a unei piețe interne funcționale, fără a mai menționa efectele sale negative asupra veniturilor fiscale. Acest aspect este deosebit de relevant în sectorul financiar, unde bazele fiscale sunt, prin natura lor, foarte mobile, iar opțiunile depind deseori de nivelul costurilor per tranzacție (care includ și impozitele) și unde riscul unei delocalizări motivate de costuri este foarte ridicat. Propunerea inițială a Comisiei, bazată pe articolul 113 din TFUE, viza abordarea aspectelor sus-menționate. Prin natura sa, obiectivul constând în crearea unei piețe interne veritabile și în îmbunătățirea funcționării acesteia este la fel de relevant în cadrul cooperării consolidate solicitate, și anume între un număr mai mic de state membre. În perioada de început a cooperării consolidate, avantajele imediate pentru piața internă nu s‑ar concretiza, desigur, decât în zona de aplicare a respectivei cooperări, din cauza neparticipării tuturor statelor membre. Cu toate acestea, deoarece cooperarea trebuie să rămână „deschisă, în orice moment, tuturor statelor membre” [articolul 20 alineatul (1) al doilea paragraf din TFUE, a doua teză], acoperirea sa geografică se va extinde în mod corespunzător, dacă și atunci când alte state membre vor adera la ea. În plus, avantajele pentru piața internă, din punctul de vedere al reducerii costurilor legate de complexitate, se vor reflecta și asupra instituțiilor din statele membre care nu participă de la început la cooperare. Tranzacțiile lor financiare efectuate în cadrul cooperării consolidate vor fi supuse unui sistem comun unic și nu unei serii de norme naționale divergente. În concluzie, cooperarea consolidată solicitată ar favoriza realizarea obiectivelor Uniunii, ar apăra interesele acesteia și ar consolida procesul de integrare. 4.4. Conformitatea cu tratatele și cu dreptul Uniunii În conformitate cu articolul 326 primul paragraf din TFUE, formele de cooperare consolidată trebuie să respecte tratatele și dreptul Uniunii. Astfel, la instituirea unui sistem comun armonizat al TTF, cooperarea consolidată trebuie să respecte acquis-ul existent în acest domeniu. În prezent, există doar un singur act juridic al Uniunii care reglementează impozitarea tranzacțiilor financiare, și anume Directiva 2008/7/CE a Consiliului[8]. Mai precis, prin articolul 5 alineatul (2), directiva respectivă exclude orice formă de impozitare indirectă a emisiunii anumitor titluri de valoare (tranzacțiile cu aceste titluri efectuate pe piața primară). Pe de altă parte, în ciuda acestei excluderi, articolul 6 alineatul (1) litera (a) din respectiva directivă oferă statelor membre ale UE posibilitatea de a impozita transferul titlurilor de valoare (tranzacțiile de pe piața secundară). Rezultă că, deși se poate percepe o taxă pe transferul titlurilor de valoare, pentru emisiunea și achiziționarea de către primul titular a instrumentelor financiare acoperite de articolul 5 alineatul (2) din Directiva 2008/7/CE[9] nu se poate percepe nicio taxă. În consecință, orice eventuală directivă a Consiliului de punere în aplicare a unei cooperări consolidate în domeniul TTF va trebui să respecte dispozițiile Directivei 2008/7/CE, pentru a evita orice potențial conflict între cele două directive. 4.5. Respectarea pieței interne și a coeziunii economice, sociale și teritoriale; absența barierelor sau a discriminării în cazul schimburilor comerciale; absența denaturării concurenței 4.5.1. Cooperarea consolidată nu poate aduce atingere pieței interne și nici coeziunii economice, sociale și teritoriale Conform prevederilor articolului 326 al doilea paragraf din TFUE, cooperarea consolidată nu poate aduce atingere pieței interne și nici coeziunii economice, sociale și teritoriale. În contextul de față, cooperarea consolidată nu ar intra în conflict cu cerința potrivit căreia o astfel de cooperare nu trebuie să aducă atingere principiilor pieței interne. Armonizarea TTF pe teritoriul unui grup de state membre (jurisdicția TTF) ar contribui la o mai bună funcționare a pieței interne, deși aceste avantaje nu s-ar concretiza, imediat și pe deplin, la scara tuturor celor 27 de state membre[10]. Riscurile de fragmentare a pieței interne și de denaturare a concurenței vor fi mai întâi reduse și/sau evitate pe teritoriul jurisdicției TTF, acoperit de cooperarea consolidată. Față de situația în care această cooperare nu s-ar realiza, funcționarea pieței interne la nivelul celor 27 de state membre ar fi mai degrabă ameliorată decât compromisă. În plus, comparativ cu un scenariu în care ar coexista regimuri nearmonizate și divergente, operatorii financiari din afara jurisdicției TTF ar beneficia de asemenea de simplificarea inerentă a regimului armonizat aplicabil de către toate statele membre participante. Din motive similare, coeziunea economică, socială și teritorială nu va fi afectată negativ de cooperarea consolidată avută în vedere. Nu există niciun fel de indicii potrivit cărora o cooperare consolidată în vederea adoptării unor dispoziții armonizate privind TTF ar conduce la diferențe semnificative între statele membre participante și cele neparticipante în ceea ce privește dezvoltarea economică ori socială. De asemenea, nu se poate afirma nici că această cooperare consolidată ar compromite în vreun fel dezvoltarea economică și socială a regiunilor celor mai sărace sau a regiunilor periferice ale Uniunii Europene. În acest sens, se poate remarca și faptul că între statele membre care solicită cooperarea consolidată există diferențe importante, atât în ceea ce privește performanța economică, cât și poziția lor geografică în cadrul Uniunii. 4.5.2. Cooperarea consolidată nu trebuie nici să constituie un obstacol sau o sursă de discriminare în relațiile comerciale dintre statele membre, nici să denatureze concurența dintre acestea Conform articolului 326 al doilea paragraf din TFUE, cooperarea consolidată nu trebuie nici să constituie un obstacol sau o sursă de discriminare în schimburile dintre statele membre, nici să denatureze concurența dintre acestea. Comisia consideră că această cerință este îndeplinită, din următoarele motive. Prevederile oricărui regim armonizat al TTF instituit în cadrul unei cooperări consolidate s-ar aplica în mod consecvent tuturor instituțiilor și tranzacțiilor financiare în cauză, conform unor criterii obiective și, în special, conform criteriilor de legătură geografică menționate. În plus, simpla coexistență a sistemului juridic al unei TTF armonizate, aplicabil în statele membre participante, pe de o parte, și a sistemelor juridice naționale ale statelor membre neparticipante, pe de altă parte, nu poate fi considerată, în sine, ca reprezentând o barieră, o discriminare sau o denaturare a concurenței. În absența unei cooperări consolidate, ar coexista un număr și mai mare de sisteme juridice. Din această perspectivă, cooperarea consolidată avută în vedere reduce mai degrabă riscurile de denaturare a concurenței, în special în ceea ce privește denaturările legate de neimpozitare sau de dubla impozitare. 4.6. Respectarea drepturilor, competențelor și obligațiilor statelor membre neparticipante Conform dispozițiilor articolului 327 din TFUE, toate formele de cooperare consolidată trebuie să respecte competențele, drepturile și obligațiile statelor membre neparticipante. Cooperarea consolidată pentru crearea unui sistem comun al TTF ar respecta și această cerință. Mai exact, acest sistem nu ar afecta în niciun fel posibilitatea statelor membre neparticipante de a menține sau a introduce o TTF pe baza unor norme de drept intern nearmonizate, cu simpla condiție ca acestea să respecte obligațiile ce decurg din legislația Uniunii, care sunt oricum aplicabile. În plus, sistemul comun al TTF ar repartiza drepturile de impozitare între statele membre participante doar pe baza unor criterii de legătură adecvate. 5. Concluzii generale Pe baza celor de mai sus, Comisia concluzionează că sunt îndeplinite toate condițiile juridice prevăzute de tratate referitor la cooperarea consolidată, cu condiția ca actul de punere în aplicare a prezentei cooperări consolidate să respecte în totalitate dispozițiile pertinente din Directiva 2008/7/CE. De asemenea, Comisia consideră că autorizarea cooperării consolidate este adecvată și oportună. Recenta criză financiară și economică mondială a avut un impact major asupra economiilor și finanțelor publice din Uniunea Europeană. Sectorul financiar a jucat un rol important în declanșarea crizei economice, în timp ce costurile au fost suportate de administrațiile publice și de cetățenii europeni în general. Sectorul financiar a înregistrat un nivel înalt de rentabilitate pe parcursul ultimelor două decenii, care s-ar putea datora parțial unei plase de siguranță (implicite sau explicite) oferite de administrațiile naționale, la care se adaugă reglementările bancare și scutirile de la plata TVA. În aceste circumstanțe, unele state membre au început să pună în aplicare noi forme de impozitare a sectorului financiar, în timp ce alte state membre aplicau deja regimuri fiscale specifice pentru tranzacțiile financiare. Situația actuală va avea drept rezultat producerea următoarelor efecte nedorite: - o fragmentare a tratamentului fiscal în cadrul pieței interne a serviciilor financiare, ținând cont de numărul tot mai mare al măsurilor fiscale naționale necoordonate care sunt aplicate, fapt ce poate conduce la posibile denaturări ale concurenței între instrumentele financiare, jucătorii și piețele din întreaga Uniune Europeană, precum și la dubla impozitare sau dubla neimpozitare; - absența unei contribuții echitabile și substanțiale a instituțiilor financiare la acoperirea costurilor crizei recente și inexistența unui tratament fiscal echitabil al sectorului financiar, comparativ cu alte sectoare; - o politică fiscală care nu contribuie nici la descurajarea tranzacțiilor ce nu consolidează eficiența piețelor financiare, nici la completarea măsurilor de reglementare pentru evitarea unor crize viitoare și care ar putea doar devia rentele din sectorul nefinanciar al economiei către instituțiile financiare, declanșând prin urmare apariția unor suprainvestiții în activități care nu favorizează creșterea nivelului de trai. În legătură cu cele trei puncte menționate mai sus, punerea în aplicare a unui sistem comun al taxei pe tranzacțiile financiare, aplicat într-un număr suficient de state membre, ar produce avantaje tangibile imediate în ceea ce privește tranzacțiile financiare din cadrul cooperării consolidate. De asemenea, poziția statelor membre participante ar cunoaște o ameliorare în ceea ce privește riscurile de delocalizare, veniturile fiscale, eficiența pieței financiare și evitarea dublei impozitări sau a dublei neimpozitări. Legislația și politica altor state membre din domeniul vizat nu ar fi afectate, întrucât operatorii din respectivele state membre pot beneficia și ei de reducerea fragmentării pieței interne (a se vedea mai sus). Un regim instituit în conformitate cu propunerea inițială a Comisiei ar permite evitarea acțiunilor de evaziune fiscală, a denaturărilor și a transferurilor către alte jurisdicții. 2012/0298 (APP) Propunere de DECIZIE A CONSILIULUI privind autorizarea unei cooperări consolidate în domeniul taxei pe tranzacțiile financiare CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 329 alineatul (1), având în vedere cererile înaintate de Belgia, Germania, Estonia, Grecia, Spania, Franța, Italia, Austria, Portugalia, Slovenia și Slovacia, având în vedere propunerea Comisiei Europene, având în vedere aprobarea Parlamentului European[11], întrucât: (1) În conformitate cu articolul 3 alineatul (3) din Tratatul privind Uniunea Europeană (TUE), Uniunea instituie o piață internă. (2) În conformitate cu articolul 113 din Tratatul privind funcționarea Uniunii Europene (TFUE), Consiliul adoptă dispoziții pentru armonizarea legislației privind impozitele pe cifra de afaceri, accizele și alte forme de impozitare indirectă, în măsura în care această armonizare este necesară pentru a se asigura instituirea și funcționarea pieței interne și pentru a se evita denaturarea concurenței. (3) În 2011, Comisia a luat notă de o dezbatere, aflată în curs de desfășurare la toate nivelurile, cu privire la impozitarea suplimentară a sectorului financiar. Punctul de plecare al acestei dezbateri este dorința de a garanta faptul că sectorul financiar contribuie în mod echitabil și substanțial la costurile crizei și că pe viitor este impozitat în mod echitabil față de alte sectoare, de a descuraja activitățile excesiv de riscante întreprinse de instituțiile financiare, de a completa măsurile de reglementare destinate să contribuie la evitarea unor crize viitoare și de a genera venituri suplimentare pentru bugetele generale sau pentru politici specifice. (4) În acest context, Comisia a adoptat o propunere de directivă a Consiliului privind un sistem comun al taxei pe tranzacțiile financiare și de modificare a Directivei 2008/7/CE[12]. Obiectivul principal al acestei propuneri este de a asigura buna funcționare a pieței interne și de a evita denaturarea concurenței. (5) La reuniunea Consiliului din 22 iunie 2012, s-a constatat că nu exista un sprijin unanim în favoarea sistemului comun al taxei pe tranzacțiile financiare (TTF) propus de Comisie. Consiliul European a concluzionat, la 29 iunie 2012, că directiva propusă nu va fi adoptată de Consiliu într-o perioadă de timp rezonabilă. La reuniunea Consiliului din 10 iulie 2012 s-a făcut referire la persistența unor diferențe esențiale de opinii în ceea ce privește necesitatea instituirii unui sistem comun al TTF la nivelul Uniunii și s-a confirmat faptul că principiul impozitării armonizate a tranzacțiilor financiare nu va primi sprijin unanim în cadrul Consiliului, într-un viitor previzibil. (6) În aceste circumstanțe, 11 state membre, și anume Belgia, Germania, Estonia, Grecia, Spania, Franța, Italia, Austria, Portugalia, Slovenia și Slovacia au adresat Comisiei cereri, prin scrisorile primite între 28 septembrie și 23 octombrie 2012, exprimându-și intenția de a stabili o cooperare consolidată reciprocă în domeniul TTF. Aceste state membre au solicitat ca domeniul de aplicare și obiectivele cooperării consolidate să se bazeze pe propunerea de directivă prezentată de Comisie la 28 septembrie 2011. S-a menționat, de asemenea, necesitatea de a se evita acțiunile de evaziune fiscală, denaturările și transferurile către alte jurisdicții. (7) Cooperarea consolidată ar trebui să asigure cadrul juridic necesar pentru instituirea unui sistem comun al TTF în statele membre participante și să garanteze armonizarea elementelor de bază ale taxei. În măsura posibilului, ar trebui deci evitate stimulentele pentru arbitrajul fiscal și distorsiunile dintre piețele financiare, precum și riscul dublei impozitări sau al neimpozitării și al acțiunilor de evaziune fiscală. (8) Sunt îndeplinite condițiile prevăzute la articolul 20 din TUE și la articolele 326 și 329 din TFUE. (9) S-a constatat în cadrul reuniunii Consiliului din 29 iunie 2012 și s-a confirmat apoi la 10 iulie 2012 că obiectivul adoptării unui sistem comun al taxei pe tranzacțiile financiare nu poate fi atinse într-un termen rezonabil la nivelul întregii Uniuni. În consecință, este îndeplinită cerința prevăzută la articolul 20 alineatul (2) din TUE, conform căreia cooperarea consolidată poate fi adoptată numai în ultimă instanță. (10) Domeniul în care s-ar aplica cooperarea consolidată, și anume instituirea unui sistem comun al taxei pe tranzacțiile financiare în cadrul Uniunii, este un domeniu acoperit de articolul 113 din TFUE și, prin urmare, de către tratate. (11) Cooperarea consolidată în domeniul instituirii unui sistem comun al TTF urmărește să asigure buna funcționare a pieței interne. La scara teritoriului acoperit, ea permite evitarea coexistenței unor regimuri naționale diferite și, astfel, a unei fragmentări nejustificate a pieței, precum și a problemelor de tipul denaturării concurenței, al devierii schimburilor comerciale, atât în ceea ce privește produsele, cât și în ceea ce privește jucătorii și zonele geografice și al stimulentelor pentru operatori de a eluda impozitarea prin operațiuni cu valoare economică redusă. Aceste aspecte sunt deosebit de relevante pentru domeniul în cauză, caracterizat prin baze de impozitare extrem de mobile. Astfel, cooperarea consolidată promovează obiectivele Uniunii, îi apără interesele și consolidează procesul de integrare, după cum prevede articolul 20 alineatul (1) din TUE. (12) Instituirea unui sistem comun armonizat al TTF nu este inclusă pe lista competențelor exclusive ale Uniunii care figurează la articolul 3 alineatul (1) din TFUE. Deoarece contribuie la funcționarea pieței interne, în conformitate cu articolul 113 din TFUE, ea se încadrează în competențele partajate ale Uniunii în conformitate cu articolul 4 din TFUE și, prin urmare, în cadrul competențelor neexclusive ale Uniunii. (13) Cooperarea consolidată în domeniul în cauză este conformă cu tratatele și cu dreptul Uniunii, așa cum se prevede la articolul 326 primul paragraf din TFUE. În conformitate cu articolul 326 al doilea paragraf din TFUE, ea nu va aduce atingere pieței interne, sau coeziunii economice, sociale și teritoriale, nu va constitui o barieră sau o discriminare în ceea ce privește schimburile dintre statele membre și nu va provoca o denaturare a concurenței dintre acestea. (14) Cooperarea consolidată în domeniul în cauză respectă competențele, drepturile și obligațiile statelor membre neparticipante, în conformitate cu articolul 327 din TFUE. Un astfel de sistem nu ar afecta posibilitatea statelor membre neparticipante de a menține sau a introduce o TTF pe baza unor norme de drept intern nearmonizate. Sistemul comun al TTF ar atribui statelor membre participante drepturi de impozitare doar pe baza unor criterii de legătură adecvate. (15) Sub rezerva respectării condițiilor de participare stabilite prin prezenta decizie, cooperarea consolidată în domeniul menționat în prezenta decizie este deschisă, în orice moment, tuturor statelor membre care doresc să respecte actele deja adoptate în prezentul cadru, în conformitate cu articolul 328 din TFUE, ADOPTĂ PREZENTA DECIZIE: Articolul 1 Prin prezenta, Belgia, Germania, Estonia, Grecia, Spania, Franța, Italia, Austria, Portugalia, Slovenia și Slovacia sunt autorizate să instituie o cooperare consolidată reciprocă în domeniul instituirii unui sistem comun al taxei pe tranzacțiile financiare, prin aplicarea dispozițiilor pertinente din tratate. Articolul 2 Prezenta decizie intră în vigoare la data adoptării. Adoptată la Bruxelles, Pentru Consiliu Preşedintele [1] COM(2011) 594 [2] Directiva 2008/7/CE a Consiliului din 12 februarie 2008 privind impozitarea indirectă a majorării de capital. [3] Instituțiile financiare au beneficiat în mare măsură, fie direct, fie indirect, de operațiunile de salvare și garantare (pre)finanțate de contribuabilii europeni în perioada 2008-2012. Aceste operațiuni, împreună cu slăbirea activității economice provocată de răspândirea incertitudinii cu privire la stabilitatea ansamblului sistemului economic și financiar au declanșat o deteriorare a soldurilor finanțelor publice din întreaga Europă. În plus, majoritatea serviciilor financiare și de asigurări sunt scutite de plata TVA. [4] P7_TA-(2012)0217. [5] ECO/321 – CESE 818/2012 (JO C 181, 21.6.2012, p. 55). [6] CDR 332/2011 (JO C 113, 18.4.2012, p. 7). [7] TTF a fost mai întâi pe ordinea de zi a Consiliului pentru afaceri economice și financiare, la 8 noiembrie 2011 și apoi la trei reuniuni ulterioare în martie, iunie și iulie 2012. Începând din decembrie 2011 până în iunie 2012, șapte reuniuni ale Grupului de lucru al Consiliului pentru chestiuni fiscale – impozitare indirectă au fost dedicate acestui subiect. [8] Directiva 2008/7/CE a Consiliului privind taxele indirecte aplicate majorării de capital, JO L 46, 21.2.2008, p. 11. [9] A se vedea hotărârea Curții de Justiție din 1 octombrie 2009, în cauza C-569/07, punctele 32-35, invocând cauza C-415/02 (JO C 282, 21.11.2009, p. 6). [10] A se vedea secțiunea 4.3 de mai sus. [11] JO C , , p. . [12] COM (2011) 594 final din 28 septembrie 2011.